CELEX: 32007D0717
Language: el
Date: 2007-10-31 00:00:00
Title: 2007/717/ΕΚ: Απόφαση της Επιτροπής, της 31ης Οκτωβρίου 2007 , για τη συγκρότηση ομάδας εμπειρογνωμόνων για την ηλεκτρονική τιμολόγηση

7.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 289/38
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 31ης Οκτωβρίου 2007
   για τη συγκρότηση ομάδας εμπειρογνωμόνων για την ηλεκτρονική τιμολόγηση
   (2007/717/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη τη συνθήκη για την ίδρυση της Ευρωπαϊκής Κοινότητας,
   Εκτιμώντας τα ακόλουθα:
   
               (1)
            
            
               Το άρθρο 3 της Συνθήκης αναθέτει στην Κοινότητα το καθήκον να διασφαλίσει τη δημιουργία μιας εσωτερικής αγοράς την οποία θα χαρακτηρίζει η εξάλειψη των εμποδίων στην ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων, μεταξύ των κρατών μελών.
            
         
               (2)
            
            
               Το άρθρο 232 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1) επιτρέπει την έκδοση ηλεκτρονικών τιμολογίων αντί τιμολογίων σε χαρτί.
            
         
               (3)
            
            
               Η αναθεωρημένη στρατηγική της Λισαβόνας για την οικονομική μεγέθυνση και την απασχόληση (2) προβλέπει ένα πλήρες πρόγραμμα οικονομικής μεταρρύθμισης. Η μικροοικονομική πτυχή του επικεντρώνεται στη δημιουργία περιβάλλοντος φιλικού προς τις επιχειρήσεις. Για την επίτευξη του στόχου αυτού, σημαντικό στοιχείο αποτελεί η επεξεργασία λύσεων για διαλειτουργική ηλεκτρονική τιμολόγηση.
            
         
               (4)
            
            
               Στην ανακοίνωσή της στο Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών με τίτλο «Η στρατηγική i2010 – Ευρωπαϊκή κοινωνία της πληροφορίας για την ανάπτυξη και την απασχόληση» (3), της 1ης Ιουνίου 2005, η Επιτροπή δρομολόγησε την πρωτοβουλία i2010 ως πλαίσιο για την αντιμετώπιση των κύριων προκλήσεων και εξελίξεων στην κοινωνία της πληροφορίας και στον τομέα των μέσων επικοινωνίας έως το 2010. Η πρωτοβουλία αυτή προωθεί ανοιχτή και ανταγωνιστική ψηφιακή οικονομία και υπογραμμίζει τις τεχνολογίες των πληροφοριών και των επικοινωνιών (ΤΠΕ) ως κινητήρες κοινωνικής ένταξης και ποιότητας ζωής.
            
         
               (5)
            
            
               Το Ευρωπαϊκό Συμβούλιο Πληρωμών (EPC), ο φορέας λήψης αποφάσεων και συντονιστικός φορέας του ευρωπαϊκού τραπεζικού κλάδου σχετικά με τις πληρωμές, έχει δεσμευτεί να δημιουργήσει έως το 2010 έναν ενιαίο χώρο πληρωμών σε ευρώ (SEPA) με ενοποιημένες υποδομές και προϊόντα πληρωμών.
            
         
               (6)
            
            
               Η ηλεκτρονική τιμολόγηση συνδέει τις εσωτερικές διαδικασίες των επιχειρήσεων με τα συστήματα πληρωμών. Επομένως, ο SEPA και μια επιτυχημένη ευρωπαϊκή πρωτοβουλία για την ηλεκτρονική τιμολόγηση θα αλληλοσυμπληρώνονται. Αυτές οι δύο πρωτοβουλίες μαζί αναμένεται να αποδώσουν τεράστια οφέλη στις επιχειρήσεις και τους παρόχους χρηματοπιστωτικών υπηρεσιών μέσω βελτιωμένης αποτελεσματικότητας και αυτοματισμού των αλυσίδων εφοδιασμού.
            
         
               (7)
            
            
               Προκειμένου να ενισχυθεί η χρήση του ψηφιακού περιβάλλοντος και να αξιοποιηθούν πλήρως τα πλεονεκτήματα της ηλεκτρονικής τιμολόγησης στην Κοινότητα, πρέπει να απλοποιηθούν οι σημερινές πρακτικές και να διευκολυνθεί η μετάβαση σε νέα επιχειρηματικά μοντέλα μέσω ενός πιο ολοκληρωμένου και ομοιόμορφου πλαισίου. Αυτό θα είναι κυρίως προς το συμφέρον των ευρωπαϊκών μικρών και μεσαίων επιχειρήσεων (ΜΜΕ).
            
         
               (8)
            
            
               Το Δεκέμβριο του 2006 μια ομάδα ενδιαφερόμενων μερών σχημάτισε μια Task Force στον τομέα της ηλεκτρονικής τιμολόγησης, της οποίας την προεδρία ασκούσαν οι υπηρεσίες της Επιτροπής. Η Task Force περιλάμβανε επιχειρήσεις, εκπροσώπους τραπεζών και άλλων παρόχων υπηρεσιών, καθώς και οργανισμούς τυποποίησης. Σκοπός της Task Force ήταν να προετοιμάσει τις μελλοντικές εργασίες σχετικά με ένα ευρωπαϊκό πλαίσιο για την ηλεκτρονική τιμολόγηση. Η Task Force διατύπωσε προτάσεις για πιθανό φορέα διακυβέρνησης και επεξεργάστηκε ένα χάρτη πορείας για πρόγραμμα ηλεκτρονικής τιμολόγησης. Η Task Force υπέβαλε την τελική της έκθεση τον Ιούνιο του 2007.
            
         
               (9)
            
            
               Λόγω της θετικής εμπειρίας με την Task Force και προκειμένου να αντιμετωπιστούν πιο μακροπρόθεσμα ζητήματα, θα πρέπει να συσταθεί μια ομάδα εμπειρογνωμόνων για την ηλεκτρονική τιμολόγηση.
            
         
               (10)
            
            
               Τα καθήκοντά της θα πρέπει να είναι, αφενός, ο προσδιορισμός των επιχειρηματικών αναγκών (4) και ευθυνών για την εκτέλεση συγκεκριμένων εργασιών και, αφετέρου, η καθοδήγηση για τη δημιουργία — έως το τέλος του 2009 — ενός ευρωπαϊκού πλαισίου για την ηλεκτρονική τιμολόγηση. Το πλαίσιο αυτό πρέπει να καθορίσει μια κοινή εννοιολογική δομή για την υποστήριξη της παροχής των υπηρεσιών ηλεκτρονικής τιμολόγησης με ανοιχτό και διαλειτουργικό τρόπο σε ολόκληρη την Ευρώπη.
            
         
               (11)
            
            
               Η ομάδα εμπειρογνωμόνων πρέπει να αποτελείται από πρόσωπα με άμεση και σχετική εμπειρογνωσία στις δραστηριότητες όσον αφορά την ηλεκτρονική τιμολόγηση, συμπεριλαμβανομένων βασικών ενδιαφερόμενων μερών του δημόσιου τομέα, μικρομεσαίων επιχειρήσεων καθώς και παρόχων υπηρεσιών, οργανισμών τυποποίησης και εκπροσώπων των καταναλωτών. Επίσης, πρέπει να εξασφαλιστεί η συμμετοχή παρατηρητών. Κάθε έκθεση ή αποτέλεσμα εργασιών της ομάδας εμπειρογνωμόνων πρέπει να προκύπτει από τις εργασίες των μελών της ομάδας και δεν πρέπει να θεωρείται ότι αντικατοπτρίζει τις απόψεις της Επιτροπής.
            
         
               (12)
            
            
               Θα πρέπει να καθοριστούν κανόνες σχετικά με την αποκάλυψη πληροφοριών από τα μέλη της ομάδας εμπειρογνωμόνων, με την επιφύλαξη των κανόνων για την ασφάλεια που προσαρτήθηκαν στον εσωτερικό κανονισμό της Επιτροπής με την απόφαση 2001/844/ΕΚ, ΕΚΑΧ, Ευρατόμ (5).
            
         
               (13)
            
            
               Η επεξεργασία δεδομένων προσωπικού χαρακτήρα που αφορούν τα μέλη της ομάδας εμπειρογνωμόνων πρέπει να γίνεται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (6).
            
         
               (14)
            
            
               Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει σε εύθετο χρόνο τη σκοπιμότητα παράτασης,
            
         ΑΠΟΦΑΣΙΖΕΙ:
   Άρθρο 1
   Η ομάδα εμπειρογνωμόνων για την ηλεκτρονική τιμολόγηση
   Συγκροτείται ομάδα εμπειρογνωμόνων για την ηλεκτρονική τιμολόγηση, στο εξής «η ομάδα». Η παρούσα απόφαση αρχίζει να ισχύει από την ημερομηνία της έκδοσής της.
   Άρθρο 2
   Καθήκοντα
   1.   Η ομάδα επικουρεί γενικά την Επιτροπή για την ανάπτυξη και την παρακολούθηση της προόδου μιας συμφωνηθείσας στρατηγικής με σκοπό τη δημιουργία ευρωπαϊκού πλαισίου για την ηλεκτρονική τιμολόγηση.
   2.   Η ομάδα θα ολοκληρώσει το έργο της έως τις 31 Δεκεμβρίου 2009.
   3.   Η ομάδα έχει τα ακόλουθα ειδικά καθήκοντα:
   
               α)
            
            
               να προσδιορίσει τις ελλείψεις στο κανονιστικό πλαίσιο για την ηλεκτρονική τιμολόγηση σε επίπεδο Επιτροπής και κρατών μελών, οι οποίες εμποδίζουν την κοινοτική οικονομία να αξιοποιήσει πλήρως το δυναμικό της·
            
         
               β)
            
            
               να προσδιορίσει τις απαιτήσεις των επιχειρήσεων από ένα ευρωπαϊκό πλαίσιο για την ηλεκτρονική τιμολόγηση και να εξασφαλίσει την επικύρωσή τους από τα βασικά ενδιαφερόμενα μέρη (7)·
            
         
               γ)
            
            
               να προσδιορίσει τα σημαντικά στοιχεία δεδομένων για την ηλεκτρονική τιμολόγηση, κυρίως για τη σύνδεση της τιμολόγησης με, τουλάχιστον, τη διαδικασία αγοράς και πληρωμής, να ασχοληθεί με θέματα που σχετίζονται με το φόρο προστιθέμενης αξίας, την πιστοποίηση της γνησιότητας και την κατοχύρωση της ακεραιότητας, τις αιτήσεις αρχειοθέτησης και αποθήκευσης, καθώς και με την ανάγκη να εξασφαλιστεί η επικύρωση των στοιχείων αυτών από βασικά ενδιαφερόμενα μέρη·
            
         
               δ)
            
            
               να προτείνει αρμοδιότητες που πρέπει να ανατεθούν σε φορείς τυποποίησης και χρονοδιάγραμμα για την εκπόνηση κοινού(ών) προτύπου(ων) με βάση τις επιχειρησιακές απαιτήσεις και τις απαιτήσεις στοιχείων από τα ενδιαφερόμενα μέρη, ώστε να υποστηριχθεί το ευρωπαϊκό πλαίσιο για την ηλεκτρονική τιμολόγηση·
            
         
               ε)
            
            
               να προτείνει το ευρωπαϊκό πλαίσιο για την ηλεκτρονική τιμολόγηση. Το ευρωπαϊκό πλαίσιο για την ηλεκτρονική τιμολόγηση πρέπει να καθορίσει μια κοινή εννοιολογική δομή, συμπεριλαμβανομένων επιχειρηματικών αναγκών και προτύπου(ων), και να προτείνει λύσεις για την υποστήριξη της παροχής υπηρεσιών ηλεκτρονικής τιμολόγησης με ανοιχτό και διαλειτουργικό τρόπο σε ολόκληρη την Ευρώπη.
            
         4.   Για την εκτέλεση των καθηκόντων της η ομάδα λαμβάνει υπόψη τις εργασίες και τις λύσεις που ήδη υπάρχουν, ιδίως όσον αφορά τις επιχειρηματικές ανάγκες και τα τεχνικά πρότυπα, στον τομέα της ηλεκτρονικής τιμολόγησης στο δημόσιο και στον ιδιωτικό τομέα.
   5.   Εφόσον κρίνεται σκόπιμο και αναγκαίο, η ομάδα μπορεί να αναθέσει ευθύνες για την εκτέλεση συγκεκριμένων εργασιών σε υποομάδες ή εξωτερικούς φορείς και οργανώσεις με αρμοδιότητα στον τομέα της ηλεκτρονικής τιμολόγησης.
   6.   Η ομάδα εκπονεί και διαβιβάζει στην Επιτροπή ενδιάμεση έκθεση στην οποία συνοψίζεται η πρόοδος που σημειώθηκε όσον αφορά τα καθήκοντα και τυχόν συστάσεις, ώστε να τροφοδοτηθεί ο προβληματισμός και η συζήτηση μεταξύ της Επιτροπής, των κρατών μελών και των ενδιαφερόμενων μερών, ιδίως των επαγγελματικών ενώσεων. Η έκθεση αυτή πρέπει να γνωστοποιείται στο κοινό.
   7.   Η ομάδα εκπονεί και διαβιβάζει στην Επιτροπή τελική έκθεση στην οποία περιγράφεται το ευρωπαϊκό πλαίσιο για την ηλεκτρονική τιμολόγηση. Η έκθεση αυτή πρέπει να γνωστοποιείται στο κοινό.
   Άρθρο 3
   Διαβούλευση
   1.   Η Επιτροπή μπορεί να ζητεί τη γνώμη της ομάδας για οποιοδήποτε ζήτημα αφορά την ηλεκτρονική τιμολόγηση.
   2.   Ο πρόεδρος της ομάδας μπορεί να προτρέπει την Επιτροπή να ζητεί τη γνώμη της ομάδας για ένα συγκεκριμένο ζήτημα.
   Άρθρο 4
   Μέλη — Διορισμός
   1.   Ο ανώτατος αριθμός των μελών της ομάδας είναι 30 μέλη.
   2.   Η Επιτροπή διορίζει τα μέλη με επιλογή μεταξύ των ειδικών που διαθέτουν τα προσόντα στον τομέα της ηλεκτρονικής τιμολόγησης, με βάση τις αιτήσεις που έχουν υποβάλει οι επαγγελματικές ενώσεις, οι φορείς του δημόσιου τομέα και μεμονωμένα πρόσωπα που εκπροσωπούν τα συμφέροντα ολόκληρου ή μέρους του δημόσιου τομέα, επιχειρήσεων, του τομέα ΤΠΕ, των καταναλωτών, των παρόχων χρηματοπιστωτικών υπηρεσιών και των οργανισμών τυποποίησης στον τομέα της ηλεκτρονικής τιμολόγησης.
   Οι υποψήφιοι που θεωρούνται κατάλληλοι να συμμετέχουν στην ομάδα αλλά δεν διορίζονται δύνανται να εγγραφούν σε εφεδρικό κατάλογο, τον οποίο μπορεί να χρησιμοποιεί η Επιτροπή για το διορισμό αντικαταστατών.
   3.   Τα μέλη διορίζονται ως εκπρόσωποι των δημόσιων αρχών και της κοινωνίας των πολιτών.
   4.   Η Επιτροπή αξιολογεί τις αιτήσεις με βάση τα ακόλουθα κριτήρια:
   
               α)
            
            
               τα μέλη πρέπει να εκπροσωπούν τα κύρια ενδιαφερόμενα μέρη [π.χ. παρόχους υπηρεσιών, προσφέροντες λύσεις, δημόσιο τομέα, επιχειρήσεις, συμπεριλαμβανομένων μικρομεσαίων επιχειρήσεων (ΜΜΕ), καθώς και καταναλωτές] και τους οργανισμούς τυποποίησης·
            
         
               β)
            
            
               τα μέλη πρέπει να διαθέτουν πρόσφατη πρακτική ή επιχειρησιακή πείρα ή γνώση των νομικών, διοικητικών, φορολογικών, εμπορικών ή/και τεχνικών προβλημάτων και προβλημάτων τυποποίησης της ηλεκτρονικής τιμολόγησης σε διασυνοριακό πλαίσιο. Συγκεκριμένα, τα μέλη πρέπει να έχουν άμεση εμπειρία από σχετικά επιχειρηματικά σχέδια ή θέματα, με την οποία να έχουν αποκτήσει τις νέες εμπορικές ή τεχνικές γνώσεις που απαιτούνται για την επεξεργασία λύσεων στα προβλήματα που παρατίθενται στην παρούσα απόφαση·
            
         
               γ)
            
            
               τα μέλη πρέπει να είναι σε θέση να συμβάλουν στον προσδιορισμό ή τη διαμόρφωση των απόψεων της διοίκησής τους, του οργανισμού από τον οποίο προέρχονται, της επαγγελματικής ένωσης ή του κλάδου παραγωγής, ή άλλης ενδιαφερόμενης ομάδας για θέματα που καλύπτει η παρούσα εντολή·
            
         
               δ)
            
            
               τα μέλη πρέπει να γνωρίζουν επαρκώς την αγγλική γλώσσα ώστε να μπορούν να συμμετέχουν στις συζητήσεις και στην προετοιμασία των εκθέσεων.
            
         Οι αιτήσεις των ενδιαφερομένων πρέπει να συνοδεύονται από δικαιολογητικά έγγραφα από τα οποία να προκύπτει ότι το προτεινόμενο μέλος πληροί τους προαναφερόμενους όρους.
   5.   Για το διορισμό των μελών η Επιτροπή λαμβάνει υπόψη τα ακόλουθα κριτήρια:
   
               α)
            
            
               τις απαιτούμενες νομικές, εμπορικές και τεχνικές γνώσεις στους τομείς που καλύπτονται από την εντολή που θα ανατεθεί στην ομάδα·
            
         
               β)
            
            
               την εμπειρογνωσία σε όλα τα σχετικά καθήκοντα που αφορούν την προσφορά και τη ζήτηση στην ηλεκτρονική τιμολόγηση·
            
         Επίσης, σκοπός της Επιτροπής είναι να εξασφαλίσει ευρεία γεωγραφική εκπροσώπηση και ισορροπημένη εκπροσώπηση ανδρών και γυναικών, με βάση τις αιτήσεις που θα υποβληθούν.
   6.   Τα μέλη ενημερώνουν την Επιτροπή σε εύθετο χρόνο σχετικά με οποιαδήποτε σύγκρουση συμφερόντων ενδέχεται να υπονομεύσει την αντικειμενικότητά τους.
   7.   Τα ονόματα των μελών που διορίζονται σε προσωπική βάση δημοσιεύονται στο διαδικτυακό τόπο της ΓΔ ή στην Επίσημη Εφημερίδα της Ευρωπαϊκής Ένωσης, σειρά C, ή και στα δύο. Η συλλογή, η επεξεργασία και η δημοσίευση των ονομάτων των μελών γίνεται σύμφωνα με τις διατάξεις του κανονισμού (ΕΚ) αριθ. 45/2001.
   8.   Τα μέλη διορίζονται για δωδεκάμηνη ανανεώσιμη θητεία και ασκούν τα καθήκοντά τους έως την αντικατάστασή τους ή έως το τέλος της θητείας τους.
   9.   Τα μέλη της ομάδας μπορούν να αντικατασταθούν για την εναπομένουσα περίοδο της θητείας τους στις εξής περιπτώσεις:
   
               α)
            
            
               εφόσον το μέλος παραιτηθεί,
            
         
               β)
            
            
               εφόσον το μέλος δεν είναι πλέον ικανό να συμβάλλει αποτελεσματικά στις συζητήσεις της ομάδας,
            
         
               γ)
            
            
               εφόσον το μέλος δεν πληροί τις προϋποθέσεις του άρθρου 287 της Συνθήκης.
            
         
               δ)
            
            
               εφόσον, κατά παράβαση των διατάξεων της παραγράφου 6, το μέλος δεν ενημέρωσε την Επιτροπή σε εύθετο χρόνο σχετικά με σύγκρουση συμφερόντων.
            
         Άρθρο 5
   Πρόεδρος — Διορισμός
   1.   Η Επιτροπή διορίζει τον πρόεδρο της ομάδας εμπειρογνωμόνων, λαμβάνοντας υπόψη κατά πόσον το πρόσωπο που επιλέγεται αντιπροσωπεύει τα συμφέροντα των βασικών ενδιαφερόμενων μερών, συμβάλλει στη διαμόρφωση των απόψεων της βιομηχανίας όσον αφορά τα θέματα που καλύπτονται από την εντολή και διαθέτει τις απαιτούμενες νομικές, εμπορικές και τεχνικές γνώσεις.
   2.   Η Επιτροπή διορίζει τον πρόεδρο για δωδεκάμηνη ανανεώσιμη θητεία.
   Άρθρο 6
   Λειτουργία
   1.   Η Επιτροπή οργανώνει τις συνεδριάσεις της ομάδας, στις οποίες την προεδρία θα ασκεί ο πρόεδρος.
   2.   Σε συμφωνία με την Επιτροπή, είναι δυνατή η συγκρότηση υποομάδων για την εξέταση συγκεκριμένων θεμάτων με βάση κριτήρια καθοριζόμενα από την ομάδα· οι υποομάδες αυτές διαλύονται αμέσως μετά την επίτευξη της αποστολής τους.
   3.   Ο εκπρόσωπος της Επιτροπής μπορεί να ζητήσει από εμπειρογνώμονες ή παρατηρητές με ειδικές γνώσεις σε ένα θέμα της ημερήσιας διάταξης να συμμετάσχουν στις εργασίες της ομάδας ή μιας υποομάδας.
   4.   Οι πληροφορίες που προκύπτουν από τη συμμετοχή στις συζητήσεις ή τις εργασίες της ομάδας ή της υποομάδας δεν μπορούν να δημοσιοποιηθούν εάν, κατά τη γνώμη της Επιτροπής, οι συγκεκριμένες πληροφορίες αφορούν εμπιστευτικά θέματα.
   5.   Η ομάδα και οι υποομάδες της συνεδριάζουν κατά κανόνα στις εγκαταστάσεις της Επιτροπής και σύμφωνα με τις διαδικασίες και το χρονοδιάγραμμα που αυτή έχει ορίσει. Η Επιτροπή παρέχει γραμματειακή υποστήριξη.
   Στις συνεδριάσεις της ομάδας ή των υποομάδων της δύνανται να συμμετέχουν υπάλληλοι της Επιτροπής για τους οποίους οι σχετικές εργασίες παρουσιάζουν ενδιαφέρον.
   6.   Η ομάδα καταρτίζει τον εσωτερικό κανονισμό της με βάση τους πρότυπους κανόνες διαδικασίας τους οποίους έχει θεσπίσει η Επιτροπή.
   7.   Η Επιτροπή δύναται να δημοσιεύει σε έγγραφα ή στο Διαδίκτυο, στη γλώσσα πρωτοτύπου του εκάστοτε εγγράφου, περιλήψεις, συμπεράσματα ή έγγραφα εργασίας της ομάδας.
   Άρθρο 7
   Επιστροφή εξόδων
   1.   Η Επιτροπή επιστρέφει τα έξοδα ταξιδίου και, κατά περίπτωση, διαμονής του προέδρου, των μελών, των εμπειρογνωμόνων και των παρατηρητών που συνδέονται με τις δραστηριότητες της ομάδας, σύμφωνα με τους κανόνες της Επιτροπής που ισχύουν σε θέματα αποζημίωσης εξωτερικών εμπειρογνωμόνων.
   2.   Ο πρόεδρος, τα μέλη, οι εμπειρογνώμονες και οι παρατηρητές δεν αμείβονται για τις υπηρεσίες που παρέχουν.
   3.   Τα έξοδα συνεδριάσεων επιστρέφονται εντός των ορίων του ετήσιου προϋπολογισμού που διατίθεται στην ομάδα από τις αρμόδιες υπηρεσίες της Επιτροπής.
   Άρθρο 8
   Λήξη ισχύος
   Η παρούσα απόφαση λήγει στις 31 Δεκεμβρίου 2009.
   
      Βρυξέλλες, 31 Οκτωβρίου 2007.
      
         
            Για την Επιτροπή
         
         Günter VERHEUGEN
         
         
            Αντιπρόεδρος
         
      
   
   
      (1)  ΕΕ L 347 της 11.12.2006, σ. 1. Οδηγία όπως τροποποιήθηκε με την οδηγία 2006/138/ΕΚ (ΕΕ L 384 της 29.12.2006, σ. 92).
   
      (2)  COM(2005) 24.
   
      (3)  COM(2005) 229 τελικό.
   
      (4)  Οι επιχειρηματικές ανάγκες όσον αφορά την ηλεκτρονική τιμολόγηση περιλαμβάνουν τα χαρακτηριστικά που πρέπει να έχουν οι υπηρεσίες ηλεκτρονικής τιμολόγησης προκειμένου να ικανοποιούν τις ανάγκες και τους στόχους των ενδιαφερόμενων μερών και να καθιστούν κατά τον τρόπο αυτό δυνατή την πραγματοποίηση των διαδικασιών ολόκληρης της αλυσίδας παροχής χρηματοπιστωτικών υπηρεσιών και της αλυσίδας εφοδιασμού. Οι ανάγκες αυτές εκφράζονται ως ροή της διαδικασίας υψηλού επιπέδου, πληροφορίες της ηλεκτρονικής τιμολόγησης και τυποποιημένη δομή του μηνύματος.
   
      (5)  ΕΕ L 317 της 3.12.2001, σ. 1. Απόφαση όπως τροποποιήθηκε με την απόφαση 2006/548/ΕΚ, Ευρατόμ (ΕΕ L 215 της 5.8.2006, σ. 38).
   
      (6)  ΕΕ L 8 της 12.1.2001, σ. 1.
   
      (7)  Κυρίως δημόσιος τομέας, επιχειρήσεις, ΤΠΕ και πάροχοι χρηματοπιστωτικών υπηρεσιών.
   
      ΠΑΡΑΡΤΗΜΑ
      ΟΡΟΙ ΕΝΤΟΛΗΣ
      ΟΜΑΔΑ ΕΜΠΕΙΡΟΓΝΩΜΟΝΩΝ ΓΙΑ ΤΗΝ ΗΛΕΚΤΡΟΝΙΚΗ ΤΙΜΟΛΟΓΗΣΗ
      1.   ΙΣΤΟΡΙΚΟ
      Η Ευρωπαϊκή Επιτροπή (ΕΕ) ανταποκρίθηκε στις προκλήσεις της παγκοσμιοποίησης της οικονομίας. Στο πλαίσιο της «Στρατηγικής Καινοτομίας Ευρείας Βάσης», που προωθήθηκε το Σεπτέμβριο του 2006, η ΕΕ παρατήρησε ότι «Σ’ αυτή τη νέα οικονομική τάξη, η Ευρώπη δεν μπορεί να είναι ανταγωνιστική εκτός εάν καταστεί πιο εφευρετική και πιο εύκαμπτη, έτσι ώστε να αντιδρά πιο αποτελεσματικά στις ανάγκες και τις προτιμήσεις των καταναλωτών και να καινοτομεί περισσότερο».
      Δύο πτυχές, αποτελεσματικότητα και ασφάλεια, εμφανίζονται ως η βάση για τη βελτίωση της ευρωπαϊκής ανταγωνιστικότητας σε μια παγκόσμια οικονομία. Όσο αποτελεσματικότερες γίνονται οι αλυσίδες αξίας τόσο μειώνεται το κόστος· η βελτίωση της ασφάλειας του περιβάλλοντος στο οποίο λειτουργούν τις καθιστά πιο ανταγωνιστικές. Επομένως η επίτευξη αποτελεσματικότητας και ασφάλειας των αλυσίδων αξίας είναι θεμελιώδους σημασίας για την καινοτομία.
      Ο εξορθολογισμός της ροής των πληροφοριών σε κάθε αλυσίδα αξίας θα μειώσει τις αδυναμίες, θα βελτιώσει τη βεβαιότητα και θα μειώσει το κόστος. Καθώς η Ευρώπη ετοιμάζεται να υιοθετήσει τον Ενιαίο Χώρο Πληρωμών σε Ευρώ (SEPA), πρέπει επίσης να εξετασθούν οι συναλλαγές οι οποίες στην πλειονότητά τους συνεπάγονται πληρωμές τόσο μεταξύ επιχειρήσεων όσο και μεταξύ δημοσίου και επιχειρήσεων. Ο SEPA αναμένεται να συμβάλει σημαντικά στην πραγμάτωση της ατζέντας της Λισσαβόνας.
      Στόχος του Ευρωπαϊκού Πλαισίου Ηλεκτρονικής Τιμολόγησης (ΕΕΙ) είναι να παράσχει τη βάση για την επίτευξη διαλειτουργικότητας των λύσεων ηλεκτρονικής τιμολόγησης στο δημόσιο και τον ιδιωτικό τομέα. Θα παράσχει μια βάση για διαλειτουργικότητα μέσω κοινών επιχειρηματικών κανόνων και τεχνικών προτύπων. Βοηθώντας στην ενδυνάμωση των θετικών εμπορικών κινήτρων για το ηλεκτρονικό εμπόριο, όπως η υποκατάσταση της χειρωνακτικής διαδικασίας που βασίζεται στο χαρτί, το πλαίσιο θα συμβάλει στην άρση των σημερινών φραγμών για την εξεύρεση και την καθιέρωση ενδοκοινοτικών (διασυνοριακών) λύσεων ηλεκτρονικής τιμολόγησης.
      2.   ΕΝΤΟΛΗ ΤΗΣ ΟΜΑΔΑΣ ΕΜΠΕΙΡΟΓΝΩΜΟΝΩΝ ΓΙΑ ΤΗΝ ΗΛΕΚΤΡΟΝΙΚΗ ΤΙΜΟΛΟΓΗΣΗ
      Η ομάδα εμπειρογνωμόνων (εφεξής «η ομάδα») θα επικουρεί την Επιτροπή στην ανάπτυξη και τον έλεγχο της προόδου προς μια συμφωνημένη στρατηγική για τη δημιουργία ενός ευρωπαϊκού πλαισίου ηλεκτρονικής τιμολόγησης.
      Τα καθήκοντα της ομάδας θα έχουν ολοκληρωθεί έως τις 31 Δεκεμβρίου 2009.
      Η ομάδα θα εκπληρώσει τα ακόλουθα ιδιαίτερα καθήκοντα:
      
                  α)
               
               
                  θα εντοπίσει τα μειονεκτήματα στο ρυθμιστικό πλαίσιο για την ηλεκτρονική τιμολόγηση σε κοινοτικό επίπεδο και σε επίπεδο κρατών μελών, τα οποία εμποδίζουν την κοινοτική οικονομία να εκμεταλλευθεί το πλήρες δυναμικό της·
               
            
                  β)
               
               
                  θα προσδιορίσει τις απαιτήσεις ηλεκτρονικής τιμολόγησης των επιχειρήσεων για ένα Ευρωπαϊκό Πλαίσιο Ηλεκτρονικής Τιμολόγησης και θα εξασφαλίσει την επικύρωσή τους από τα κύρια ενδιαφερόμενα μέρη·
               
            
                  γ)
               
               
                  θα προσδιορίσει τα σχετικά δεδομένα ηλεκτρονικής τιμολόγησης, ειδικά για την καθιέρωση σύνδεσης μεταξύ του τιμολογίου και, τουλάχιστον, της διαδικασίας προμήθειας και πληρωμής, την καταγραφή των προβλημάτων που έχουν επίπτωση στον φόρο προστιθέμενης αξίας, την αυθεντικότητα, την ακεραιότητα, τις απαιτήσεις αρχειοθέτησης και αποθήκευσης, καθώς και την ανάγκη να εξασφαλίζεται η επικύρωση των στοιχείων αυτών από τα κύρια ενδιαφερόμενα μέρη·
               
            
                  δ)
               
               
                  θα προτείνει τις αρμοδιότητες οι οποίες θα πρέπει να αποδοθούν στους οργανισμούς τυποποίησης, καθώς και χρονοδιάγραμμα για την εκπόνηση ενός ή περισσοτέρων κοινών προτύπων με βάση τις ειδικές απαιτήσεις και τις ανάγκες των ενδιαφερομένων μερών σε δεδομένα με σκοπό την υποστήριξη της δημιουργίας ενός Ευρωπαϊκού Πλαισίου Ηλεκτρονικής Τιμολόγησης·
               
            
                  ε)
               
               
                  θα προτείνει το Ευρωπαϊκό Πλαίσιο Ηλεκτρονικής Τιμολόγησης. Το Ευρωπαϊκό Πλαίσιο Ηλεκτρονικής Τιμολόγησης πρόκειται να καθιερώσει μια κοινή δομή σχεδιασμού, η οποία θα καλύπτει τις απαιτήσεις των επιχειρήσεων και τα πρότυπα και θα προτείνει λύσεις για τη διευκόλυνση της παροχής υπηρεσιών ηλεκτρονικής τιμολόγησης σε όλη την Ευρώπη με διαλειτουργικό τρόπο και ελεύθερο πνεύμα.
               
            Κατά τη διεξαγωγή των καθηκόντων της η ομάδα θα λάβει υπόψη της τις εργασίες που έχουν ήδη πραγματοποιηθεί και τις λύσεις που έχουν ήδη υιοθετηθεί, ιδιαίτερα όσον αφορά τις απαιτήσεις των επιχειρήσεων και τα τεχνικά πρότυπα, στο δημόσιο και τον ιδιωτικό τομέα, για την ηλεκτρονική τιμολόγηση.
      Ενδεχομένως, η ομάδα μπορεί, εφόσον είναι σκόπιμο και αναγκαίο, να αναθέτει αρμοδιότητες για την εκτέλεση ειδικών εργασιών σε τομεακές ομάδες η σε εξωτερικούς οργανισμούς και οργανώσεις ειδικευμένες στον τομέα της ηλεκτρονικής τιμολόγησης.
      Η ομάδα θεσπίζει και διαβιβάζει στην Επιτροπή ενδιάμεση έκθεση στην οποία συνοψίζει την πρόοδο που πραγματοποιήθηκε στην εκτέλεση των εργασιών και τις ενδεχόμενες συστάσεις της ως συμβολή στους προβληματισμούς και τις συζητήσεις μεταξύ της Επιτροπής και των κρατών μελών και των ενδιαφερομένων μερών, ιδιαίτερα των επαγγελματικών οργανώσεων. Η έκθεση αυτή δημοσιεύεται.
      Η ομάδα συντάσσει και διαβιβάζει στην Επιτροπή τελική έκθεση στην οποία περιγράφεται το Ευρωπαϊκό Πλαίσιο Ηλεκτρονικής Τιμολόγησης. Η έκθεση αυτή δημοσιεύεται. Οι εκθέσεις δεν πρέπει να θεωρείται ότι εκφράζουν την άποψη των υπηρεσιών της Επιτροπής.
      3.   ΣΥΝΘΕΣΗ ΚΑΙ ΛΕΙΤΟΥΡΓΙΑ
      3.1.   Σύνθεση
      Η ομάδα αποτελείται από 30 μέλη κατ’ ανώτατο όριο.
      Τα μέλη διορίζονται από την Επιτροπή και επιλέγονται μεταξύ ειδικών με ικανότητες στον τομέα της ηλεκτρονικής τιμολόγησης, βάσει αιτήσεων από επαγγελματικές οργανώσεις, οργανισμούς του δημοσίου τομέα και φυσικά πρόσωπα που αντιπροσωπεύουν τα συμφέροντα του συνόλου ή μέρους του δημοσίου τομέα, των επιχειρήσεων, των τεχνολογιών της πληροφορίας και της επικοινωνίας, των καταναλωτών, των παρόχων χρηματοοικονομικών υπηρεσιών και των οργανισμών τυποποίησης στον τομέα της ηλεκτρονικής τιμολόγησης.
      3.2.   Πρόσκληση υποβολής υποψηφιοτήτων
      Με την έκδοση της απόφασης για τη σύσταση της ομάδας, η Επιτροπή δημοσιεύει πρόσκληση υποβολής αιτήσεων απευθυνόμενη σε επαγγελματικές οργανώσεις, οργανισμούς του δημοσίου τομέα και φυσικά πρόσωπα που αντιπροσωπεύουν τα συμφέροντα του συνόλου ή μέρους του δημοσίου τομέα, των επιχειρήσεων, των τεχνολογιών της πληροφορίας και της επικοινωνίας, των καταναλωτών, των παρόχων χρηματοοικονομικών υπηρεσιών και των οργανισμών τυποποίησης στον τομέα της ηλεκτρονικής τιμολόγησης.
      Οι επαγγελματικές οργανώσεις, οι οργανισμοί του δημόσιου τομέα και τα φυσικά πρόσωπα που επιθυμούν να συμμετάσχουν στην ομάδα καλούνται να υποβάλουν την υποψηφιότητά τους γραπτώς στην Επιτροπή το αργότερο έως τις 30 Νοεμβρίου 2007.
      Οι αιτήσεις υποψηφιότητας πρέπει να είναι δεόντως τεκμηριωμένες και να αναφέρουν λεπτομερώς τους λόγους για τους οποίους ζητείται η συμμετοχή στην ομάδα.
      Η επιτροπή αξιολογεί τις αιτήσεις βάσει των ακόλουθων κριτηρίων:
      
                  α)
               
               
                  τα μέλη πρέπει να αντιπροσωπεύουν τα κύρια ενδιαφερόμενα μέρη (π.χ. τους παρόχους υπηρεσιών, τους παρόχους λύσεων, το δημόσιο τομέα, συμπεριλαμβανομένων των μικρομεσαίων επιχειρήσεων (ΜΜΕ) και τους καταναλωτές) καθώς και τους οργανισμούς τυποποίησης·
               
            
                  β)
               
               
                  τα μέλη οφείλουν να διαθέτουν πρόσφατη πρακτική ή επιχειρηματική εμπειρία ή εμπειρία στις νομικές, διοικητικές, δημοσιονομικές, εμπορικές ή/και τεχνικές πτυχές ή τις πτυχές τυποποίησης της ηλεκτρονικής τιμολόγησης σε διασυνοριακή βάση. Τα μέλη οφείλουν κυρίως να έχουν συμμετάσχει άμεσα σε επιχειρηματικά σχέδια ή σε ειδικές δραστηριότητες χάρη στις οποίες απέκτησαν τις εμπορικές ή τεχνικές τους γνώσεις που τους επιτρέπουν να ευρίσκουν λύσεις στα διάφορα προβλήματα που τίθενται στο πλαίσιο της παρούσας απόφασης·
               
            
                  γ)
               
               
                  τα μέλη πρέπει να είναι ικανά να συμβάλλουν στον καθορισμό ή στη διατύπωση των απόψεων της υπηρεσίας τους, της μητρικής οργάνωσης, της επαγγελματικής οργάνωσης, του τομέα δραστηριότητας ή της ομάδας συμφέροντος που αντιπροσωπεύουν στους τομείς που καλύπτονται από την εντολή·
               
            
                  δ)
               
               
                  τα μέλη πρέπει να κατέχουν την αγγλική γλώσσα σε επαρκές επίπεδο, έτσι ώστε να μπορούν να συμμετέχουν στις συζητήσεις και στην κατάρτιση εκθέσεων.
               
            Οι αιτήσεις υποψηφιότητας των ενδιαφερομένων πρέπει να συνοδεύονται από έγγραφα που να αποδεικνύουν ότι το προτεινόμενο μέλος πληροί της παραπάνω αναφερόμενες προϋποθέσεις.
      3.3.   Τελικός καθορισμός της σύνθεσης της ομάδας
      Η Επιτροπή αποφασίζει σχετικά με τη σύνθεση της ομάδας βάσει προτάσεων που υποβάλλονται ως απάντηση στην πρόσκληση υποβολής αιτήσεων.
      Κατά το διορισμό των μελών η Επιτροπή αξιολογεί τις αιτήσεις βάσει των ακόλουθων κριτηρίων:
      
                  α)
               
               
                  της απαιτούμενης νομικής, εμπορικής και τεχνικής εμπειρίας στα θέματα που καλύπτονται από την εντολή της ομάδας·
               
            
                  β)
               
               
                  της εμπειρίας που καλύπτει όλες τις σχετικές λειτουργίες της πλευράς προσφοράς και ζήτησης της ηλεκτρονικής τιμολόγησης.
               
            Επί πλέον, η Επιτροπή αποσκοπεί στην εξασφάλιση, βάσει των αιτήσεων υποψηφιότητας που θα έχει λάβει, μιας ευρείας γεωγραφικής εκπροσώπησης και μιας ισορροπίας μεταξύ ανδρών και γυναικών.
      Τα μέλη ενημερώνουν την Επιτροπή σε εύθετο χρόνο σχετικά με οποιαδήποτε σύγκρουση συμφερόντων ενδέχεται να υπονομεύσει την αντικειμενικότητά τους.
      Τα ονόματα των μελών που διορίζονται σε προσωπική βάση δημοσιεύονται στο δικτυακό τόπο της ΓΔ ή/και στην Επίσημη Εφημερίδα της Ευρωπαϊκής Ένωσης, σειρά C. Η συλλογή, επεξεργασία και δημοσίευση των ονομάτων των μελών γίνεται σύμφωνα με τις διατάξεις του κανονισμού (ΕΚ) αριθ. 45/2001.
      Τα μέλη διορίζονται με ανανεώσιμη εντολή δώδεκα μηνών και παραμένουν στα καθήκοντά τους μέχρι την αντικατάστασή τους ή μέχρι τη λήξη της εντολής τους.
      Τα μέλη της ομάδας μπορούν να αντικατασταθούν για την εναπομένουσα περίοδο της εντολής τους στις εξής περιπτώσεις:
      
                  α)
               
               
                  εφόσον το μέλος παραιτηθεί·
               
            
                  β)
               
               
                  εφόσον το μέλος δεν είναι πλέον ικανό να συμβάλλει αποτελεσματικά στις εργασίες της ομάδας·
               
            
                  γ)
               
               
                  εφόσον το μέλος δεν πληροί τις προϋποθέσεις του άρθρου 287 της Συνθήκης·
               
            
                  δ)
               
               
                  εφόσον δεν πληροφόρησε την Επιτροπή, σε εύθετο χρόνο, σχετικά με την κατάσταση σύγκρουσης συμφερόντων στην οποία ευρίσκεται.
               
            3.4.   Πρόεδρος
      Η Επιτροπή διορίζει τον πρόεδρο της ομάδας εμπειρογνωμόνων, λαμβάνοντας υπόψη κατά πόσον το πρόσωπο που επιλέχθηκε αντιπροσωπεύει τα συμφέροντα των ενδιαφερομένων μερών, συμβάλλει στον καθορισμό των απόψεων των επιχειρήσεων όσον αφορά τους τομείς που καλύπτονται από την εντολή και διαθέτει τη νομική, εμπορική και τεχνική εμπειρία που απαιτείται.
      Η Επιτροπή διορίζει τον πρόεδρο με ανανεώσιμη εντολή δώδεκα μηνών.
      3.5.   Λειτουργία
      Η Επιτροπή οργανώνει τις συνεδριάσεις της ομάδας, οι οποίες προεδρεύονται από τον πρόεδρο.
      Σε συμφωνία με την Επιτροπή, είναι δυνατή η συγκρότηση υποομάδων για την εξέταση συγκεκριμένων θεμάτων με βάση μια εντολή που καθορίζεται από την ομάδα· οι υποομάδες αυτές διαλύονται αφού εκπληρωθεί η αποστολή τους.
      Ο εκπρόσωπος της Επιτροπής μπορεί να ζητήσει από τους εμπειρογνώμονες ή παρατηρητές με ειδική εμπειρογνωμοσύνη σε κάποιο θέμα της ατζέντας να συμμετάσχουν στις εργασίες της ομάδας ή των υποομάδων της.
      Οι πληροφορίες που αποκτώνται στο πλαίσιο της συμμετοχής στις εργασίες της ομάδας ή μιας υποομάδας δεν μπορούν να δημοσιοποιηθούν, εφόσον η Επιτροπή κρίνει ότι πρόκειται για εμπιστευτικά θέματα.
      Η ομάδα και οι υποομάδες της συνεδριάζουν κατά κανόνα στους χώρους της Επιτροπής και σύμφωνα με τις διαδικασίες και το χρονοδιάγραμμα που αυτή έχει ορίσει. Η Επιτροπή παρέχει γραμματειακή υποστήριξη. Στις συνεδριάσεις της ομάδας ή των υποομάδων της δύνανται να συμμετέχουν υπάλληλοι της Επιτροπής για τους οποίους οι σχετικές εργασίες παρουσιάζουν ενδιαφέρον.
      Η ομάδα καταρτίζει τον εσωτερικό κανονισμό της με βάση τους πρότυπους κανόνες διαδικασίας τους οποίους έχει θεσπίσει η Επιτροπή.
      Η Επιτροπή δύναται να δημοσιεύει σε έγγραφα ή στο Διαδίκτυο, στην αυθεντική γλώσσα του εκάστοτε εγγράφου, περιλήψεις, συμπεράσματα, ή έγγραφα εργασίας της ομάδας.
      3.6.   Απόδοση δαπανών
      Η Επιτροπή επιστρέφει τα έξοδα ταξιδιού και, κατά περίπτωση, διαμονής του προέδρου, των μελών, των εμπειρογνωμόνων και των παρατηρητών τα οποία είναι σχετικά με τις δραστηριότητες της ομάδας σύμφωνα με τους κανόνες της Επιτροπής που ισχύουν σε θέματα αποζημίωσης εξωτερικών εμπειρογνωμόνων.
      Ο πρόεδρος, τα μέλη, οι εμπειρογνώμονες και οι παρατηρητές δεν αμείβονται για τις υπηρεσίες που παρέχουν.
      Τα έξοδα των συνεδριάσεων επιστρέφονται εντός των ορίων του ετήσιου προϋπολογισμού που διατίθεται στην ομάδα από τις αρμόδιες υπηρεσίες της Επιτροπής.